31990D0420
L 222/49
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 25 юли 1990 година
относно класификацията и етикетирането на ди (2-етилхексил)фталат съгласно член 23 от Директива 67/548/ЕИО на Съвета
(90/420/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класификацията, опаковането и етикетирането на опасни вещества (1), последно изменена с Директива 79/831/EИО (2), и по-специално член 23 от нея,
като има предвид, че Кралство Дания на 13 август 1987 г. информира Комисията за своето намерение да установи специфични условия за пускането на пазара на 23 вещества във връзка с член 23 от Директива 67/548/ЕИО въз основа на това, че тези вещества не са класифицирани и етикетирани правилно и следователно представляват сериозен риск за здравето;
като има предвид, че Комисията се консултира с държавите-членки съгласно разпоредбите на член 23;
като има предвид, че Комисията разследва случая за канцерогенността на ди(2-етилхексил)фталат и се консултира с подходящите експерти, посочени от държавите-членки, и въз основа на специалните квалификации относно канцерогенност, мутагенност и тератогенност;
като има предвид, че мнението на по-голямата част от експертите беше, че доказателствата понастоящем са недостатъчни, за да се обоснове класификацията и етикетирането на това вещество като канцерогенно или дразнещо,
ПРИЕ НАСТОЯЩЕТО РЕШЕНИЕ:
Член 1
Ди(2-етилхексил)фталатът не се класифицира или етикетира като канцерогенно или дразнещо вещество.
Член 2
Кралство Дания предприема мерките, необходими, за да се съобрази с настоящото решение не по-късно от 1 януари 1991 г.
Член 3
Адресати на настоящото решение са държавите-членки.
Съставено в Брюксел на 25 юли 1990 година.